Kvadratmeterpriserne på ejerlejligheder i København har rundet 40.000 kr., viser nye tal fra Boligsiden.

Intet tyder på, at de nye kommende låneregler har sat en bremseklods på ejerlejlighedspriserne i København. Tværtimod har priserne i oktober rundet ny milepæl. Aldrig har kvadratmeterpriserne været højere.

Nye tal fra Boligsidens markedsindeks viser nemlig, at priserne på ejerlejligheder i København fortsatte kurven i opadgående retning i oktober og rundede gennemsnitligt 40.000 kr. pr. kvadratmeter. I forhold til september steg priserne 1,2 pct.

Helt præcist lyder den gennemsnitlige kvadratmeterpris på 40.153 kr. i oktober mod 39.743 kr. i september. Over det seneste år er priserne på ejerlejligheder i København steget med hele 11,9 pct., med den ene prisrekord afløst af den anden. Siden prisbunden i december 2011 er priserne steget med 78 pct. Stigningen er sæsonkorrigeret og renset for inflation.

Samlet set understreger onsdagens tal, at prisstigningstempoet stadig er meget højt på det københavnske marked for ejerlejligheder.

»Det er også bemærkelsesværdigt, at priserne har været ganske upåvirket af de ellers mange dramatiske historier i mediebilledet i slutningen af september i kølvandet på diskussionerne om styresignalet og dets mulige indvirkning på det københavnske boligmarked, « skriver cheføkonom Christian Hilligsøe Heinig hos Realkredit Danmark i en kommentar til tallene.

Styresignalet blev trukket tilbage i sidste øjeblik og er siden erstattet af en noget mildere version i form af "Nye retningslinjer for boliglån i husstande med høj gæld”, der skal træde i kraft pr. 1. januar 2018.

Hvis man kigger væk fra lejlighederne og mod det brede boligmarked steg de sæsonkorrigerede huspriser på landsplan 0,4 pct. i oktober.

»Samlet set understreger dagens tal, at boligmarkedet fortsat er i god gænge med stigende priser, og vi ved fra andre statistikker, at aktiviteten er på et relativt højt niveau. Med et solidt opsving i dansk økonomi – senest bekræftet af gårsdagens oprevision af BNP-tallene for 2016 og en stadig positiv beskæftigelsesudvikling – samt lave renter, tyder meget på, at fremgangen på boligmarkedet vil fortsætte ind gennem 2018,« skriver Christian Hilligsøe Heining i kommentaren.

Realkredit Danmark venter fortsat en prisstigningstakt på parcelhuse på i omegnen af 3-4 pct. i 2018.